KOMISIJOS REGLAMENTAS (EB) Nr. 780/2006
2006 m. gegužės 24 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų VI priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Pagal Reglamento (EEB) Nr. 2092/91 5 straipsnio 8 dalį to straipsnio 3 dalies c ir d punktuose ir 5a dalies d ir e punktuose nurodytų sudedamųjų dalių ir medžiagų sąrašai yra pateikiami to reglamento VI priedo A ir B skirsniuose. Gali būti apibrėžtos tų sudedamųjų dalių ir medžiagų naudojimo sąlygos.
(2)
Po to, kai Reglamentu (EEB) Nr. 2092/91 buvo įvestos ekologinės gyvulininkystės ir gyvūninių produktų gamybos taisyklės, būtina pakeisti tuos sąrašus, įtraukiant medžiagas, kurios naudojamos perdirbant žmonėms vartoti skirtus produktus, ir kuriose yra gyvūninės kilmės sudedamųjų dalių.
(3)
Taip pat būtina apibrėžti priedus, kurie gali būti naudojami ruošiant vaisių vynus, išskyrus tuos vynus, kurie reglamentuojami 1999 m. gegužės 17 d. Tarybos reglamentu (EB) Nr. 1493/1999 dėl bendro vyno rinkos organizavimo (2).
(4)
Reglamentas (EEB) Nr. 2092/91 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 VI priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 24 d.